На основу члана 41а став 2. Закона о заштити природе („Службени гласник РС”, бр. 36/09, 88/10, 91/10 - исправка, 14/16, 95/18 - др. закон и 71/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/1 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПРОГЛАШЕЊУ СПЕЦИЈАЛНОГ РЕЗЕРВАТА ПРИРОДЕ „МОЈСТИРСКО – ДРАШКЕ

ПЛАНИНЕˮ

Члан 1.

Мојстирско - Драшке планине у орографском смислу припадају крајњем североисточном делу Проклетија, односно геотектонски унутрашњим Динаридима и налазе се у југозападном делу Републике Србије. Према административној подели територија природног добра припада Рашком управном округу, ставља се под заштиту и проглашава заштићеним подручјем под именом Специјални резерват природе „Мојстирско - Драшке планинеˮ, као подручје I категорије - међународног, националног односно изузетног значаја (у даљем тексту: Специјални резерват природе „Мојстирско - Драшке планинеˮ).

Члан 2.

Специјални резерват природе „Мојстирско - Драшке планинеˮ, ставља се под заштиту у циљу заштите и очувања јединственог комплекса станишта. У оквиру релативно добро очуваних станишних типова забележен је висок диверзитет флоре и фауне са бројним заштићеним, ретким и угроженим врстама. Поред израженог биодиверзитета, овај простор карактеришу специфични геоморфолошки, геолошки, хидрогеолошки, хидролошки и климатски феномени, карактеристична физиономија пејзажа, као и добро очуван традиционални, изворни и аутохтони начин живота.

Ендемичне врсте представљају посебну карактеристику Мојстирско-Драшких планина и од великог су значаја за сагледавање историјског развоја биљног света ове области. Међу Балканским ендемитима утврђено је присуство 51 биљног таксона.

Свакако једну од највећих вредности овога подручја чине и шуме смрче, јеле и букве које су једне од најраспрострањенија шумских заједница на подручју Мојстирско- Драшких планина.

На основу досадашњих истраживања eвидeнтирaнo је 124 врстa птица, што представља 36,08% укупног диверзитета птица у Србији. Oвaкaв дивeрзитeт птицa je присутaн и пoрeд чињeницe дa нa овом подручју нeмa вeћих вoдeних стaништa кoja пo прaвилу прaти вeликa рaзнoврснoст птицa, нарочито птица водених станишта (патке, гуске, чапље, гњурци, шљукарице). Нajвeћи дeo eвидeнтирaних врстa птицa имају статус гнeздaрица (109) или могућих/вероватних гнездарица (седам), што чини укупно 116 врста, a мaњи брoj врстa нису гнездарице подручја и виђaју се редовно током целе године или сaмo тoкoм сeoбe, зимовања и лутања (осам врста).

Међу представницима фауне водоземаца и гмизаваца Мојстирско –Драшких планина среће се велики број врста које насељавају изузетно мала подручја. Од укупног броја врста ове групе који за подручје целе Србије износи око 45, на простору Мојстирско – Драшких планина забележено је присуство око 20 врста. Још једна карактеристика везана за ове две групе је и то да се неке врсте могу наћи само на јако малом простору и нигде више у Србији. Такав случај је са једном врстом змије (планински шарган, *Viperaursinii*). Ова врста је некада имала много веће распрострањење али сада се може срести само на обронцима Шар планине и Мојстирско – Драшких планина. Од других битних врста са аспекта заштите за високопланински регион карактеристична врста је шарка (*Vipera berus*), а у нижим деловима среће се поскок (*Vipera ammodytes*).

На подручју Мокре горе је до сада регистровано присуство најмање 41 врсте сисара. Овом броју треба придодати и врсте које припадају реду слепих мишева (Chiroptera), фаунистичке групе која је у Србији још увек недовољно истражена, па се за сада може говорити о 12 врста чије је присуство утврђено на предметном подручју.

У односу на укупан број од 24 забележене врсте риба у Ибру и притокама узводно од акумулације Газиводе до границе са Црном Гором, евидентирано је 12 врста. У самој акумулацији је присутно 16 врста, од чега су само четири врсте присутне и у водотоцима (уклија, поточна мрена, клен и Кеслерова кркуша).

Члан 3.

Специјални резерват природе „Мојстирско - Драшке планинеˮ, налази се на територији општине Тутин (КО Старчевиће, КО Добриње, КО Рибариће, КО Источни Мојстир, КО Западни Мојстир и КО Драга).

Површина Специјалног резервата природе „Мојстирско - Драшке планинеˮ износи 10.822,36 hа, од чега је у државној својини 8961,09 hа (82,80%), а у приватној својини 1861,27 hа (17,20%).

Опис границе и графички приказ Специјалног резервата природе „Мојстирско - Драшке планинеˮ дати су у Прилогу - Опис границе и графички приказ Специјалног резервата природе „Мојстирско - Драшке планинеˮ, који је одштампан уз ову уредбу и чини њен саставни део.

Члан 4.

На подручју Специјалног резервата природе „Мојстирско - Драшке планинеˮ, утврђују се режими заштите I, II и III степена.

Режим заштите I степена, укупне површине 938,19 ha, односно 8,67% површине  Специјалног резервата природе „Мојстирско - Драшке планинеˮ, целокупно у државној својини и обухвата следеће локалитете:

1. Локалитет „Поглед” – налази се на територији општине Тутин (КО Драга);
2. Локалитет „Каљавица” – налази се на територији општина Тутин (КО Западни Мојстир);
3. Локалитет „Жабарска клисура” – налази се на територији општине Тутин (КО Источни Мојстир, КО Старчевиће и КО Рибариће);
4. Локалитет „Прометањ” – налази се на територији општине Тутин (КО Источни Мојстир и КО Рибариће);
5. Локалитет „Веља глава” – налази се на територији општине Тутин (КО Западни Мојстир и КО Драга).

Режим заштите II степена, укупне површине 7.594,28 hа, односно 70,17% површине Специјалног резервата природе „Мојстирско - Драшке планинеˮ, од чега је 7.540,66 ha (99,28%) у државној својини и 53,62 ha (0,72%) у приватној својини и обухвата следеће локалитете/природне целине:

1. Локалитет „Раздоље” – налази се на територији општине Тутин (КО Источни Мојстир, KO Западни Мојстир и KO Драга);
2. Локалитет „Мојстирска вепрња” – налази се на територији општине Тутин (КО Добриње, КО Источни Мојстир и KO Западни Мојстир);
3. Локалитет „Бероње” – налази се на територији општине Тутин (КО Рибариће и КО Источни Мојстир);
4. Локалитет „Дубоки поток” – налази се на територији општине Тутин (KO Западни Мојстир, КО Добриње и КО Драга);
5. Локалитет „Вукове рупе” – налази се на територији општине Тутин (KO Западни Мојстир и КО Драга);
6. Локалитет „Сухача” – налази се на територији општине Тутин (КО Драга).

Режим заштите III степена, укупне површине од 2.289,88 ha, односно 21,16%, укупне површине Специјалног резервата природе „Мојстирско - Драшке планинеˮ, обухвата преостали део заштићеног подручја који није обухваћен режимом заштите I и II степена.

Члан 5.

На подручју Специјалног резервата природе „Мојстирско - Драшке планинеˮ, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности које су као такве утврђене чланом 35. Закона о заштити природе, на површинама на којима је утврђен режим заштите III степена, забрањује се и:

1. изградња индустријских, инфраструктурних, привредних, стамбених, туристичких и других објеката чији рад и постојање могу изазвати неповољне промене квалитета земљишта, вода, ваздуха, живог света и нарушити амбијенталне вредности природног добра и његове околине;
2. образовање депонија;
3. изградња нових објеката: стамбени објекти, викендице, комерцијални садржаји и инфраструктурно опремање до доношења планског акта – просторног плана подручја посебне намене заштићеног подручја, односно ван грађевинског подручја у складу са Просторним планом општине Тутин;
4. изградња било које нове саобраћајнице, уколико није утврђена важећим просторним или урбанистичким планом, или планским основама и плановима који су усаглашени са режимима и мерама заштите подручја;
5. изградња хидроенергетских објеката (брана – акумулација), укључујући и регулацију и преграђивање водотока и то на водотоцима са изразито клисурастим и кањонским долинама;
6. изградња рударских објеката;
7. промена намене водног, пољопривредног, шумског и ливадског земљишта, осим у случајевима прописаним законом;
8. свака промена постојеће морфологије терена и водотока, превођење вода једног у други водоток и измена хидродинамичних карактеристика и режима водотока и сви други радови и интервенције који могу утицати на измену хидролошког режима подземних и површинских вода;
9. вршење земљаних, грађевинских, шумарских и других радова којима се могу нарушити естетске и амбијенталне вредности заштићеног простора и погоршати карактеристике и његове примарне вредности;
10. формирање примарних и секундарних јаловишта, комуналног, индустријског и другог отпада, отпадних материјала свих врста и вишкова земље са откопа, као и непланско формирање мрциништа и одлагање стајског ђубрива на заштићеном подручју;
11. руковање отровним хемијским материјама, нафтним дериватима и другим опасним материјама у природи;
12. изградња септичких јама пропусног типа и свако испуштање отпадних и осочних вода у водотоке и земљиште;
13. неконтролисано порибљавање водотока и привредни риболов;
14. коришћење отровних мамаца за псе и вукове;
15. коришћењe, уништавањe и предузимањe других активности којима би се могле угрозити дивље врсте биљака и животиња и њихова станишта;
16. чиста сеча шума, осим у случајевима прописаним законом којим се уређују шуме;
17. крчење вегетације и обављање других радњи на местима и на начин који могу изазвати процесе јаке водне ерозије и неповољне промене предела;
18. разоравање планинских пашњака и ливада;
19. уношење инвазивних и алохтоних врста;
20. све радње и активности којима се угрожава фауна риба и ремети њихов мрест, раст, исхрану и кретање;
21. променa намене површина, инфраструктурно заузимање и било која врста уништавања станишта на локалитету Бандера, у КО Драга, на к.п. бр. 2981, 2982, 2983, 2989, 2990, 2991, 2992, 2993, 2994, 2995, 2996, 2997, 2998, 2999, 3000/1, 3000/2, 3002/1, 3002/2, 3003/1, 3003/2, 3004, 3012, 3082, 3083, 3084, 3085, 3086, 3087, 3088, 3089, 3090, 3092, 3093, 3094, 3095, 3096, 3097, 3098, 3099, 3100, 3101, 3106, 3107, 3108, 3109, 3110, 3111, 3112, 3113, 3114, 3115, 3116, 3117, 3118, 3232, 3233, 3234, 3235, 3236, 3237, 3238, 3239, 3240, 3241, 3242, 3243, 3244, 3245, 3246, 3247, 3248, 3249, 3250, 3251, 3252, 3253, 3254, 3255, 3256, 3257, 3258, 3259, 3260, 3261, 3262/1, 3262/2, 3263, 3264, 3265, 3266, 3267, 3269, 3270, 3271, 3272, 3306, 3307, 3308, 3312, 3313, 3314, 3315, 3316, 3317, 3318, 3319, 3321, 3322, 3323, 3326, 3328, 3329, 3330, 3331, 3332, 3333, 3334, 3335, 3336, 3337, 3338, 3339, 3340, 3341, 3342, 3343, 3344, 3352, 3359 и на локалитету Прилате, у КО Западни Мојстир, на к.п. 1506, 1507, 1508, 1509, 1511, 1524, 1525, 1526, 1594, 1595, 1596, 1597, 1598, 1599, 1600, 1601, 1602, 1603, 1608, 1622, 1623, 1627, 1628, 1629, 1630, 1631, 1632, 1633, 1634, 1635, 1636, 1647, 1648, 1664, 1665, 1666, 1667, 1668, 1669, 1670, 1671/1, 1671/2, 1672, 1673, 1674, 1675, 1676, 1677, 1678, 1679, 1680, 1681, 1682, 1683, 1684, 1685, 1686, 1687, 1688, 1689, 1690, 1691, 1692, 1693, 1694, 1695, 1696, 1697, 1698, 1699, 1700, 1701, 1702, 1703, 1704, 1705, 1706, 1707, 1708, 1709, 1710, 1711, 1712, 1713, 1714, 1715, 1716, 1717, 1718, 1719, 1720, 1721, 1726, 1727, 1728, 1737, 1738, 1739, 1740, 1741, 1742, 1743, 1744, 1745, 1746, 1747, 1748, 1749, 1790, 1791, 1795, 1796, 1797, 1833, 1835, 1836, 1837, 1838, 1839, 1840, 1841, 1842, 1843, 1844, 1845, 1846, 1847, 1848, 1849, 1851/1, 1851/2, 1852, 1853, 1854, 1855, 1856, 1857, 1858, 1859, 1860, 1861, 1862, 1863, 1864, 1865, 1866, 1867, 1868, 1869, 1870, 1871, 1872, 1873, 1874, 1875, 1876, 1877, 1878, 1879, 1880, 1881, 1882, 1883, 1884, 1885, 1886, 1887, 1888, 1889, 1890, 1891, 1892, 1893, 1894, 1895, 1896, 1897, 1898, 1899, 1900, 1901, 1902, 1903, 1904, 1905, 1906, 1907, 1908, 1909, 1910, 1911, 1912/1, 1912/2, 1913, 1914, 1915, 1916, 1917, 1918, 1919, 1920, 1921, 1922, 1923, 1924, 1925, 1926, 1927, 1928, 1929, 1930, 1931, 1932, 1933, 1934, 1935, 1936, 1937, 1938, 1939, 1940, 1941, 1942, 1943, 1944, 1945, 1946, 1947, 1948, 1949, 1950, 1951, 1952, 1953, 1954, 1955, 1956, 1957, 1958, 1959, 1960, 1961, 1962, 1963, 1964, 1965, 1966, 1967, 1968, 1969, 1970, 1971, 1976, 1977, 1978, 1979, 1980, 1981, 1982, 1983, 1984, 1985, 1986, 1987, 1988, 1989, 1990, 1991, 1992, 1993, 1995, 1996, 1997, 1998, 1999, 2000 и 2001, а у циљу очувања станишта ретких и урожених, строго заштићених врста дневног лептира аполон (*Parnassius apollo*), врсте змије планински шарган (*Vipera ursinii*) и врста сисара: снежна волухарица (*Chionomys nivalis*) и динарска волухарица (*Dinaromys bogdanovi*);
22. све активности које могу довести до оштећења или деградације објеката геонаслеђа.

Радови и активности ограничавају се на:

1. реконструкцију и уређење постојећих стаза и путева;
2. адаптацију, санацију, реконструкцију и проширење постојећих сеоских (стамбених и економских), туристичко-рекреативних објеката, као и на уређивање објеката постојећих воденица;
3. експлоатацију минералних сировина, искључиво на индивидуално, строго контролисано коришћењe камена, глине и другог материјала, на традиционалан начин за потребе постојећих сеоских домаћинстава;
4. експлоатацију вода искључиво на строго контролисану експлоатацију подземних вода за потребе водоснабдевања постојећих сеоских домаћинстава;
5. ловство – на заштиту, управљање, лов, коришћење популација дивљачи у ловишту, очување и мере на унапређењу станишта дивљачи и заштиту, уређивање и одржавање ловишта, у складу са планском документацијом у области ловства;
6. риболов – на рекреативни и научноистраживачки;
7. уношење врста страних за дивљи биљни и животињски свет регије у којој се налази заштићено подручје;
8. примену хемијских средстава на употребу вештачких ђубрива на обрадивим површинама, а за хемијска средства за заштиту биља уз сагласност министарства надлежног за послове заштите животне средине (у даљем тексту: Министарство);
9. образовање објеката за управљање отпадом, на мање објекте који служе за сакупљање, складиштење и третман неопасног отпада;
10. паљење и ложење ватре, на местима одређена за ту намену;
11. начин газдовања на површинама на којима се истраживањима потврди присуство строго заштићених дивљих биљних и животињских врста, које су ретке и угрожене и за које су потребне додатне мере заштите.

Члан 6.

На подручју Специјалног резервата природе „Мојстирско - Драшке планинеˮ, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и члана 5. ове уредбе, у режиму заштите IІ степена забрањује се и:

1. изградња викендица и других породичних објеката за одмор;
2. изградња септичких јама пропусног типа и свако испуштање отпадних и осочних вода у водотоке и земљиште;
3. изградња ветрогенератора и соларних електрана;
4. површинска и подземна експлоатација минералних сировина;
5. формирање позајмишта и/или отварање каменолома;
6. извођење геолошких истраживања која подразумевају израду истражних објеката (бушотине, раскопи, усеци, засеци и сл);
7. измена морфологије терена, односно извођење радова који би могли да униште или наруше геоморфолошке и хидролошке карактеристике подручја, као и станишта строго заштићених, ретких и угрожених биљних и животињских врста;
8. превођење вода и измена хидродинамичких карактеристика и режима потока и река, као и сви други радови и интервенције које могу утицати на измену хидролошког режима подземних и површинских вода;
9. каптирање извора, изградња хидротехничких објеката (брана–акумулација), преграђивање и регулација водотока, као и изградња хидроелектрана;
10. израда водозахвата, дубоких бушотина и посебно издвојених објеката за потребе водоснабдевања;
11. експлоатација подземних и површинских вода;
12. изградња рибњака;
13. уклањање аутохтоне вегетације приобаља;
14. промена намене водног, ливадског, пољопривредног и шумског земљишта, осим у случајевима прописаним законом;
15. исушивање и промена водног режима свих водених станишта и влажних ливада;
16. улазак у спелеолошке објекте, пећине и јаме, без одобрења управљача у пратњи одговарајућег водича;
17. ломљење, изношење и друго оштећивањe пећинског накита, као и хватање, узнемиравање, изношење и убијања представника пећинске фауне;
18. бацања смећа и отпада у јаме;
19. формирање илегалних и нерегистрованих хранилишта за некрофагне врсте дивљих животиња;
20. чиста сеча шума, осим у случајевима прописаним законом;
21. сеча појединачних стабала велике старости и импозантних дендрометријских карактеристика;
22. уношење алохтоних и инвазивних врста биљака;
23. постављање табли и других обавештења на стаблима;
24. неконтролисано сакупљање лековитог биља;
25. постављање осматрачница и видиковаца за посетиоце у непосредној близини гнезда ретких и угрожених строго заштићених врста птица и места размножавања других ретких и угрожених дивљих врста животиња;
26. сакупљање и стављање у промет свих врста биљака и животиња из уредбе којом се уређује стављање под контролу коришћења и промета дивље флоре и фауне;
27. сакупљање, оштећење, хватање, убијање и узнемиравање свих врста биљака и животиња из правилника којим се прописује проглашење и заштита строго заштићених и заштићених дивљих врста биљака, животиња и гљива.

Радови и активности ограничавају се на:

1. приступ, задржавање и снимање птица (младунаца и одраслих јединки ретких и угрожених врста) на хранилиштима и гнездима, на удаљености мањој од 250 m, само у научноистраживачке сврхе и за потребе чувања заштићеног подручја од стране чуварске службе;
2. слободно кретање у близини гнезда и око хранилишта, само у научноистраживачке сврхе и за потребе чувања заштићеног подручја од стране чуварске службе;
3. извођење свих летова хеликоптером, само за потребе војске и полиције Републике Србије;
4. радње и активности којима се угрожава фауна риба и ремети њихов мрест, раст, исхрана и кретање, само у научноистраживачке сврхе;
5. риболов, на рекреативни и научноистраживачки, у складу са планским документима и прописима из области заштите и одрживог коришћења рибљег фонда;
6. лов – на потребе одржавања оптималне бројности и здравственог стања популација ловних врста у складу са планским документима из области ловства;
7. газдовање шумама и шумским земљиштима утврђеним у плановима и основама газдовања шумама, газдовање блиско природном, којима се обезбеђује одржавање постојећих шумских екосистема и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
8. примену одговарајућих биолошких мера против фитопатолошких и ентомолошких обољења шума;
9. брање и сакупљање дивље флоре и фауне уз одговарајуће дозволе и контролу чуварске службе;
10. изградња објеката и извођење радова, односно инфраструктурно опремање, које је у функцији презентације и заштите природног добра и постојећих насеља (реконструкција и уређење објеката, постојећих стаза, прихватних површина и др);
11. реконструкција и доградња стамбених, економских и помоћних објеката постојећих пољопривредних домаћинстава на постојећим грађевинским парцелама;
12. сакупљање и транспорт неопасног отпада.

Члан 7.

На подручју Специјалног резервата природе „Мојстирско - Драшке планинеˮ, на површинама на којима је утврђен режим заштите I степена спроводи се строга заштита, којом се омогућавају процеси природне сукцесије и очување станишта и животних заједница у условима дивљине.

Осим забране радова и активности које су као такве утврђене чланом 35. Закона о заштити природе и чл. 5. и 6. ове уредбе, у режиму заштите I степена забрањује се и:

1. сви радови и активности, осим научних истраживања и строго контролисаних активности усмерених ка очувању и унапређивању постојећег стања екосистема;
2. коришћење природних ресурса;
3. изградња објеката.

Радови и активности ограничавају се на:

1. научна истраживања и праћење природних процеса;
2. контролисану (бројно, временски и просторно) посету у образовне, рекреативне и општекултурне сврхе;
3. обележавање граница;
4. спровођење заштитних, санационих и других неопходних мера у случају пожара, елементарних непогода и удеса, појава биљних и животињских болести и пренамножавања штеточина, уз сагласност Министарства.

Члан 8.

Специјални резерват природе „Мојстирско - Драшке планинеˮ поверава се на управљање Јавном предузећу „Србијашуме” (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје и подручје заштитне зоне; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 9.

Очување, унапређење, одрживо коришћење и приказивање природних и других вредности Специјалног резервата природе „Мојстирско - Драшке планинеˮ спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 10.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана се ближе утврђују забрањени радови и активности, као и правила и услови обављања радова и активности који су допуштени на подручју Специјалног резервата природе „Мојстирско - Драшке планинеˮ.

Правилник из става 1. овог члана објављује се у „Службеном гласнику Републике Србије”.

Члан 11.

Управљач је дужан да на прописан начин обележи Специјални резерват природе „Мојстирско - Драшке планинеˮ, његове спољне границе и границе површина, односно локалитета са режимом заштите I, II и III степена најкасније у року од годину дана од дана ступања на снагу ове уредбе.

Управљач је дужан да у сарадњи са Републичким геодетским заводом и Заводом за заштиту природе Србије, изврши идентификацију граница Специјалног резервата природе „Мојстирско - Драшке планинеˮ, на терену, дигиталној ортофото карти и катастарском плану, у року од годину дана од дана ступања на снагу ове уредбе.

Члан 12.

Управљач ће израдити софтверско решење о природним и створеним вредностима, непокретностима, активностима и другим подацима од значаја за управљање Специјалним резерватом природе „Мојстирско - Драшке планинеˮ у року од две године од дана ступања на снагу ове уредбе.

Члан 13.

Управљач може прогласити рибарско подручје у оквиру граница Специјалног резервата природе „Мојстирско - Драшке планинеˮ, на основу претходно прибављене сагласности министра надлежног за послове животне средине, у складу са законом којим се уређује заштита и одрживо коришћење рибљег фонда.

Члан 14.

Висину накнаде за коришћење Специјалног резервата природе „Мојстирско - Драшке планинеˮ, својим актом утврђује Управљач, у складу са законом којим се уређују накнаде за коришћење јавних добара.

Члан 15.

Управљач је дужан да формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја у року од шест месеци од дана ступања на снагу ове уредбе.

Члан 16.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 17.

Средства за спровођење Плана управљања Специјалног резервата природе „Мојстирско - Драшке планинеˮ, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 18.

Планска документа, планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде и туризма и других делатности од утицаја на природу, а који се односе на коришћење природних ресурса и простора у заштићеном подручју Специјални резерват природе „Мојстирско - Драшке планинеˮ, усагласиће се са Просторним планом Републике Србије, овом уредбом и Планом управљања.

Планови, програми и основе из става 1. овог члана, доносе се уз претходну сагласност министра надлежног за послове заштите животне средине.

Члан 19.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-10834/2024

У Београду, 7. новембра 2024. године

В Л А Д А

ПРЕДСЕДНИК

Милош Вучевић, с.р.